Malema, Snyman eers dan in hofEFF-leier Julius Malema. (Foto: Oupa Mokoena/African News Agency) Die saak teen EFF-leier Julius Malema en Adriaan Snyman sal vandag uitgestel word weens die afsonderingstydperk se regulasies. Malema en Snyman is veronderstel om vandag in die Oos-Londense streekhof te verskyn, maar die saak sal in hul afwesigheid uitgestel word. Volgens Anelisa Ngcakani, woordvoerder van die Nasionale Vervolgingsgesag in die Oos-Kaap, sal die saak tot 16 Julie uitgestel word. “Die regulasies verbied interprovinsiale reis behalwe vir noodsaaklike dienste. Malema en Snyman woon nie in die Oos-Kaap nie.” Malema en Snyman staan tereg op vyf aanklagte wat verband hou met Malema se beweerde afvuur van ŉ vuurwapen by die EFF se vyfjaarfeesviering in Mdantsane in 2018. Die klagte behels die onwettige besit van ŉ vuurwapen, die onwettige besit van ammunisie, die afvuur van ŉ vuurwapen in ŉ beboude gebied of openbare plek, versuim om redelike voorsorgmaatreëls te tref om mense en eiendom te beskerm en die roekelose bedreiging van mense en eiendom. Snyman het die vuurwapen glo vir Malema aangegee voordat dit afgevuur is. Hy is na bewering die eienaar van ŉ private sekerheidsmaatskappy wat tydens die voorval dienste gelewer het aan die EFF. In beeldmateriaal van die voorval lyk dit of Snyman die geweer aan Malema oorhandig. Die burgerregte-organisasie AfriForum het in Augustus 2018 klagte teen Malema en Snyman ingedien. “Dit is goed dat Malema en Snyman uiteindelik hul dag in die hof kry vir hierdie voorval. Ons het reeds gesien dat hierdie beweerde handeling van Malema landwyd nagedoen is en die feit dat hy vir so lank nie daarvoor vervolg is nie, het daartoe gelei dat dit as aanvaarbare gedrag beskou word,” het Ian Cameron, AfriForum se hoof van gemeenskapsveiligheid, in November gesê nadat die beskuldigdes die eerste keer in die hof verskyn het. “Dit is betreurenswaardig dat AfriForum eers soveel druk op die NVG moes plaas voordat hulle besluit het om te vervolg, ten spyte van duidelike bewyse van die beweerde oortreding.”